ATKV-DigiToneel se top-16 toor met 2022-temawolk | ATKV
Ná die suksesvolle vervaardiging verlede jaar van die ATKV se eerste realiteitsreeks vir televisie, Gekies vir die Kollig, het deelnemers aan ATKV-DigiToneel in 2022 weer die geleentheid om hul spel vir kamera te ontwikkel en moontlik hul buiging op TV te maak.
ATKV-DigiToneel is 'n voorloperplatform vir tieners om hul eie monoloë onder 'n temawolk te skryf en dan vir beoordeling te verfilm.
Vanjaar put ons inspirasie uit die getal 22. Dit is immers die jaar 2022 – 'n jaar waarin ons groot droom, maar steeds soepel sal moet wees in ons denke en avonture. Moet egter nie dat die uitdagings wat ons steeds omsingel jou ambisie en potensiaal kniehalter nie. Al wat dit soms verg is 'n klein aanpassing hier en daar en siedaar, 'n loopbaan in die kreatiewe kunste is joune!
Dit was hierdie temas waarmee ons deelnemers vanjaar moes woeker om hul spel vir kamera te ontwikkel en hul skryftalent vlerke moes kry met die hulp van ons mentors.
Inskrywings het ingestroom en dit het kopkrap geverg om die top-16 aan te wys.
Mentors Schoemé Grobler, Mari Molefe van Heerden, Wilhelm van der Walt en Lea Vivier is dit eens: "Ons is verstom oor die gehalte van die werk".
JJ van Niekerk, projekorganiseerder van ATKV-DigiToneel, sê die groei in kwaliteit van vanjaar se inskrywings spoor die projek aan om in die kreatiewe vraag te probeer voldoen. "My hart klop warm daaroor dat meer as 'n kwart van die inskrywings reeds in die eerste ronde goue toekennings behaal het. Maak nie saak watter temas ons vir hierdie tieners gooi nie, hulle skep kreatiewe karakters met interessante storielyne wat jou binne vyf minute boei."
Almal wat ingeskryf het, ontvang benewens hul toekennings vir prysenswaardige prestasie in die eerste ronde, ook persoonlike stemnotas van twee mentors op die paneel wat hulle kan gebruik om hul werk te verfyn.